Návrh príspevku Slovenskej republiky na Medzinárodnej konferencii o Iraku, konanej dňa 22. júna 2005, Brusel

I. Medzinárodná konferencia o Iraku

Základná charakteristika

Konferencia má politický charakter. Nie je to donorská konferencia ako bola konferencia v Madride, Abú Dhabí, Dohe, resp. v Tokiu. V prípade, že členské krajiny cítia potrebu deklarovať ďalšiu pomoc v obnove Iraku, môžu predniesť svoj príspevok. Konferencia sa zvoláva na základe požiadavky Prechodnej irackej vlády, ktorá adresovala list EÚ a USA so žiadosťou o spoluprácu a spoluhosťovanie uvedenej konferencie. Očakáva sa, že Irak bude na konferencii prezentovať priority na základe rezolúcie Bezpečnostnej rady OSN 1546 a s ohľadom na tieto priority vyzve účastníkov na podporu, pomoc, resp. bude konkretizovať svoje potreby. Irak navrhol, aby sa konferencie zúčastnilo viac ako 80 krajín a organizácií. Cieľom konferencie je vysloviť podporu medzinárodného spoločenstva na pokračovanie politického transformačného procesu, ktorý bol načrtnutý v rezolúcii Bezpečnostnej rady OSN č. 1546 z júna roku 2004. 

Účasť:
delegácie krajín Európskej únie budú vedené ministrami zahraničných vecí. 

Obsah:
1.	Konferencia bude mať 3 časti: - politický transformačný proces, hospodárska obnova Iraku, právny a verejný poriadok. 
2.	Na záver konferencie je pripravený návrh komuniké. Komuniké odzrkadľuje postoje SR k vnútropolitickej situácii v Iraku.

II. Iracký dlh

	Celkový dlh Iraku voči zahraničiu sa odhaduje na 120 mld. USD, z toho 42 mld. pripadá na 19 krajín Parížskeho klubu veriteľov. 

	Najdôležitejší veritelia Iraku sa 20. novembra 2004 po dlhých rokovaniach dohodli na rozsiahlom odpustení dlhov vojnou zničenej krajine. Na základe návrhu USA a Nemecka by v troch fázach malo ísť o 80 percent irackých dlhov. V prvej fáze odpustí Parížsky klub Iraku 30 percent dlhov, ďalších 30 percent má byť odpustených v súvislosti s programom Medzinárodného menového fondu a zvyšných 20 percent v závislosti od úspechu tohto programu. Nemecko, rovnako ako Francúzsko, bolo vždy za podstatné odpustenie dlhov Iraku, obe krajiny však až do poslednej chvíle nechceli, aby išlo o viac ako 50 percent. USA uprednostňovali odpustenie dlhov na úrovni asi 95 percent. 

Slovenská republika

Pôvod vzniku civilnej pohľadávky Irackej republiky voči SR a aktuálny stav:

Pohľadávky Slovenskej republiky voči Irackej republike vznikli na základe medzivládnych dohôd medzi bývalou Československou socialistickou republikou a Irackou republikou v rokoch 1972 – 1986. Tieto pohľadávky neboli do dnešného dňa odsúhlasené a externe rozdelené medzi SR a ČR. Na ich vysporiadanie neboli doposiaľ uzavreté žiadne zmluvné dokumenty. Predmetné pohľadávky bankovo – technicky zabezpečuje ČSOB, a.s. a v prípade špeciálnych pohľadávok SR v Iraku Česká národná banka.

Zaúčtovaná výška neuhradených civilných pohľadávok Slovenskej republiky v Irackej republike (v USD):

Irak	k 31.12. 2004	k 31. 5. 2005	
	Istina	Úrok	Istina	Úrok	
Civil	846 748,84	0	846 748,84	0	
Civil Trade a/c
(podnikové pohľadávky)	265 580,72	0	265 580,72	0	
Spolu	1 112 329,56
	0
	1 112 329,56
	0

Dňa 2. septembra 2004 bol na MF SR doručený list ministra financií Irackej republiky a guvernéra Centrálnej irackej banky, týkajúci sa výšky a štruktúry dlhu Irackej republiky voči SR a v nadväznosti na to i možností jeho riešenia. Iracká strana v tomto liste informovala, že si vybrali služby medzinárodnej účtovníckej firmy Ernst & Young a služby medzinárodnej právnej firmy Cleary, Gottlieb, Steem & Hamiltom, ktorí v tejto veci konajú ako zástupcovia irackej vlády. 

Následne podpredseda vlády a minister financií SR listom č. MF8460/2004-3 zo dňa 4. novembra 2004 informoval irackú stranu, že dlhy Irackej republike voči SR vznikli na základe medzivládnych dohôd v zmysle ktorých informácie o nich a s nimi súvisiace podliehajú režimu utajenia, preto MF SR nie je oprávnené zverejňovať údaje tretej strane bez súhlasu príslušnej oprávnenej inštitúcie Irackej republiky s ich odtajnením a poskytnutím tretím osobám. Súčasne týmto listom požiadal irackú stranu o udelenie výslovného súhlasu, že môže slovenská strana tieto údaje v budúcnosti zverejniť vyššie uvedeným spoločnostiam. 

Prostredníctvom Veľvyslanectva Slovenskej republiky v Bagdade bola na MF SR dňa 23. apríla 2005 doručená odpoveď irackého  ministra financií, v ktorej informoval, že iracká strana súhlasí s odtajnením informácií a obom vyššie spomínaným firmám potvrdzuje prístup k týmto informáciám. 

V rámci Parížskeho klubu sa vyvíja značná iniciatíva smerom k vyriešeniu dlhov určitých vybraných krajín  a Iracká republika patrí medzi ne. Slovenská republika síce nie je členom Parížskeho klubu, ale jeho aktivity pozorne sleduje. Vláda Slovenskej republiky zatiaľ nezaujala oficiálne stanovisko k aktivitám Parížskeho klubu a ani doposiaľ neprijala rozhodnutie o odpustení dlhu voči Irackej republike. MF SR zaslalo dňa 9. júna 2005 podklady k vyššie uvedenej iniciatíve Parížskeho klubu na MZV SR. Slovenská republika nezaujala stanovisko k návrhu Parížskeho klubu veriteľov o spôsobe riešenia irackej zadĺženosti voči zahraničiu.

Civilná pohľadávka SR voči Irackej republike je z hľadiska zákona č. 523/2004 Z. z. o rozpočtových pravidlách verejnej správy štátnym finančným aktívom. Prípadné odpustenie pohľadávky SR voči Irackej republike si vyžaduje rozhodnutie vlády SR, keďže ide o zníženie štátnych finančných aktív, ktoré v zmysle § 13 ods. 6 zákona č. 523/2004 Z. z. o rozpočtových pravidlách verejnej správy a o zmene doplnení niektorých zákonov je možné znížiť len na základe rozhodnutia vlády SR. 

Vykazovanie odpustenia pohľadávok voči zahraničiu podľa metodiky ESA95

Dopad na verejný deficit v zmysle záverov misie Eurostatu uskutočnenej v dňoch 2. – 3. júna 2005, ktorá sa zaoberala aj problematikou vykazovania odpustenia pohľadávok voči zahraničiu podľa metodiky ESA95, vyplýva, že odpustenie pohľadávky voči zahraničiu  bude mať negatívny dopad na verejný deficit v plnom objeme v čase, kedy bolo prijaté jednostranné rozhodnutie alebo bola podpísaná oficiálna dohoda s dlžníkom o odpustení dlhu, a to i napriek tomu, ak je v dohode (resp. rozhodnutí) stanovené postupné odpisovanie pohľadávky v nasledujúcich rokov.

III. Príspevok Slovenskej republiky ku konferencii o Iraku

Slovenská republika ako príspevok k Medzinárodnej konferencii odpustí v plnej výške civilnú pohľadávku SR voči Irackej republike ako prejav vôle pomôcť krajine budovať slobodnú demokratickú spoločnosť.